Tampa Bay Buccaneers unnu Kansas City Chiefs örugglega í úrslitaleiknum um Ofurskálina í NFL-deildinni í nótt. Hinn 43 ára Tom Brady var valinn maður leiksins.
Tampa Bay vann leikinn örugglega 31-9 eftir arfaslakan leik Kansas. Tom Brady tók hins vegar allar réttu ákvarðanirnar og átti stóran hlut í sigri Tampa Bay enda var hann valinn mikilvægasti leikmaður leiksins. Brady kom til liðsins í sumar eftir að hafa leikið með New England Patriots allan ferilinn. Þar var hann gífurlega sigursæll en ekki þóttu miklar líkur á að Tampa Bay væru líklegir til afreka í deildinni enda ekki komist í úrslit síðan 2003. Brady verður 44 ára á árinu og hefur nú leikið í NFL-deildinni í tuttugu ár en atvinnumenn endast að meðaltali í þrjú og hálft ár í íþróttinni. Nú hefur Brady unnið Ofurskálina sjö sinnum í heildina og fimm sinnum verið valinn maður leiksins. Þá tilkynnti hann í gær að hann hyggðist taka annað tímabil með Tampa Bay og því má enn búast við fleiri titlum.
Keflavík vann öruggan sigur í gærkvöld á Tindastól 107-81 í Dominos deild-karla í körfubolta. Keflavík styrkti með því stöðu sína á toppi deildarinnar með 16 stig af 18 mögulegum. Þar á eftir koma Stjarnan og Þór Þorlákshöfn, bæði með 12 stig í öðru og þriðja sæti deildarinnar. Í Olísdeild kvenna í handbolta vann Fram mikilvægan tíu marka sigur á HK 32-22. Með því jafnaði Fram Þór/KA í toppsætinu að stigum en bæði eru með 12 stig eftir átta leiki.
Í ensku úrvalsdeildinni var stórleikur í gærkvöld þegar topplið Manchester City heimsótti Liverpool á Anfield. Leikurinn var jafn í fyrri hálfleik og staðan var 1-1 eftir rúmlega klukkustundarleik. Alisson markvörður Liverpool gerði þá tvenn afdrifarík mistök í röð og City refsaði með tveimur mörkum. Phil Foden innsiglaði svo öruggan 4-1 sigur City sem er nú með 50 stig á toppi deildarinnar, með leik til góða á Manchester United sem er í öðru sætinu með 45 stig.
Tampa Bay Buccaneers (Tampa Bei Bökkanírs) burstuðu Kansas City Chiefs í úrslitaleiknum um Ofurskálina vestn hafs. Tom Brady, 43 ára leikstjórnandi Tampa, vann með því titilinn í sjöunda sinn.